
Bevar kjærligheten i ditt hjerte. Et liv uten kjærlighet er som en hage uten sol der blomstene er døde. Bevisstheten om å elske og bli elsket gir varme og rikdom til livet som ingenting annet kan gi deg.

OSCAR WILDE


De viktigste personene:

Elen Marie Jespersen, f. 1872, seriens hovedperson

Trym og Embrik Jespersen, f. 1880, Elen Maries eneggede tvillingbrødre

Åsa Jespersen, f. 1850, Elen Maries mor, syerske

Lavrans Jespersen, f. 1848, Elen Maries far, sjømann

Peder Jespersen, f. 1845, sadelmaker og bøkker, Elen Maries onkel

Olava Jespersen, f. 1846, Peders kone

Jørgine Pedersen, f. 1872, Elen Maries venninne

Sander Ohlson, forlovet med Jørgine, sjømann

Jon Conrad Gregersen, f.1866, småkriminell og tvangsarbeider

Maja, forvirret kvinne

Armand Bremer, skipsreder

Katinka Bremer, skipsrederens hustru

Andreas Bremer, Katinka og Armands sønn


Slik sluttet forrige bok:

– Det var du som hjalp den unge kvinnen som holdt på å drukne i sjøen tidligere i høst. Jeg så dere da jeg var på vei hjem, men jeg ville ikke blande meg inn da jeg så at du fikk hjelp av to sjømenn. Stakkars kvinne. For en tragisk skjebne. Stemmen var lav og trist, men den virket tilgjort. – Hvordan havnet hun i sjøen?

– Hun mistet balansen da hun gikk for langt ut på kanten av brygga.

– Hvem var hun?

– Det vet jeg ikke, jeg var på vei hjem fra arbeid da jeg så henne. Jeg prøver å legge dette bak meg, og nå vil jeg gjerne gå.

Han smilte fort, men det var påtatt og falskt.

– Det skal du få. Men la meg gi deg et godt råd: Du bør ikke gå her alene så sent, det er ikke trygt når mørket faller på.

– De skal ha takk for omtanken. Farvel, sa hun og la på sprang bortover gaten. Hun stanset ikke for å trekke pusten før hun hadde kommet et stykke.

Hun svelget og kastet et blikk over skulderen, men gaten lå mørk og stille. Hun pustet lettet ut. Kanskje ville han henne ikke noe vondt, men hvorfor var han så interessert i Vårinn og det som hadde skjedd med henne?

Elen Marie våknet av at vindushaspen slo mot vinduskarmen. Det var fremdeles natt og stummende mørkt ute. Hun blunket trett, strakte ut armen og skrudde opp lampen på nattbordet.

Det var iskaldt i værelset, og ikke kom det noen varme fra ovnen på kjøkkenet heller, så da hadde det vel brent ut. Den eneste lyden hun hørte, var den ulende vinden utenfor.

Hun ble liggende og tenke på den fremmede mannen hun hadde truffet på vei hjem etter at hun hadde sagt farvel til Andreas. Han hadde skremt henne, men nå føltes alt uvirkelig. Hun hadde sagt til ham at det var et uhell, slik Vårinn også hadde sagt. Den fremmede hadde åpenbart trodd at Vårinn var død. Kanskje hadde han bare villet vise medfølelse?

Hun dreide tankene over på møtet med fru Bremer og ektemannen kvelden før. Hun hadde vært på vei ut døren for å gå hjem da fruen hadde kommet gråtende ut fra stuen med et rødt sår på det ene kinnet. Fru Bremer sa at hun hadde falt, men det trodde ikke Elen Marie på. Hva hadde egentlig hendt i stuen etter at alle gjestene hadde gått? Hun hadde vondt av fruen. Det var tydelig for alle at fru Bremer var ulykkelig, men hun hadde vært en god vertinne hele kvelden under det storslåtte nyttårsballet. Men blikkene hun sendte ektemannen, avslørte hva hun følte for ham. Det måtte ha kostet henne mye, og da kvelden var over, falt masken.

Andreas hadde sagt at det ikke var uvanlig at foreldrene kranglet. Likevel var det åpenbart at noe hadde skjedd, så opprørt som fruen var. Noe Andreas ikke ville snakke om.

Når hun tenkte etter, hadde hun hørt en sårhet i stemmen hans. Hun hadde en mistanke om at Andreas visste hva foreldrene hadde kranglet om, men hun hadde ikke våget å spørre. Det var ikke noe hun hadde noe med heller.

Hun kjente et lite støt av varme i brystet som forplantet seg i resten av kroppen når hun tenkte på spaserturen hjem. Nærheten og varmen hun hadde sett i øynene hans da han så på henne, måtte bety at han likte henne mer enn hun hadde trodd, slik Jørgine hadde sagt.

Han var et fint menneske, det følte hun på seg, men hun sanset også at det lå noe sårt i ham, et alvor hun ikke helt forsto. Hun hadde sett en lengsel i det blå blikket hans. Var det henne han lengtet etter, eller var det noe annet?

Hun kunne ikke lenger lyve for seg selv. Da hun gikk ved siden av ham i den kalde, mørke nyttårsnatten på vei hjem, hadde noe begynt å spire i henne. Det var noe ved ham som rørte ved henne på en helt annen måte enn Jon Conrad hadde gjort. Noe hun ikke visste helt hva var, som det var vanskelig å sette ord på.

Hun la seg over på siden og sukket. Det var godt å ligge der i mørket og gruble og lytte til vinden. Et øyeblikk lengtet hun tilbake til da hun var barn. Alt hadde vært lettere da. Som barn hadde hun vært skvetten av seg og gjemt seg i mørket når det var noe hun fryktet. I mørket var det trygt å være. Lengselen etter faren, og morens bekymring når stormen raste, hadde smittet over på henne. Men faren kom alltid hjem, og etter hvert som hun vokste til, forsvant redselen for alt det ukjente. I stedet kjente hun en voksende lengsel når seilskutene kom gyngende inn fjorden, fulle av hemmeligheter fra fjerne himmelstrøk. Bøkene faren hadde tatt med til henne, hadde hun lest flere ganger.

Noe hadde endret seg det siste året. Hun hadde langsomt blitt klar over at hun ikke lenger var et barn med et barns drømmer og lengsler, men en voksen kvinne. Lengselen etter å seile til fjerne himmelstrøk var sterkere enn før, og disse rare følelsene som hadde begynt å vokse i henne, hvor ville de føre henne?

Andreas var på mange måter lik sin mor, både av utseende og sinnelag. At de unge kvinnene anså ham som et godt valg som fremtidig ektemann, var lett å forstå. Han var en vakker mann med det blonde håret, de gnistrende blå øynene og det sjarmerende smilet. Han hadde opptrådt galant overfor kvinnene som svermet rundt ham, men hadde ikke vist noen interesse for dem, så det var nok mange som gikk skuffet hjem fra ballet.

Da han fulgte henne på hjemveien, hadde han spurt om de kunne bli bedre kjent med hverandre, og hun hadde svart at det ville hun gjerne.

At Andreas skulle være Sanders forlover, overrasket henne. Det måtte bety at vennskapet mellom dem stakk dypere enn hun hadde trodd. Hun var glad for at Andreas ikke så ut til å bry seg om at Jørgine, Sander og hun selv ikke tilhørte overklassen, men så dem som likeverdige. Det var en god egenskap hos ham. Hun smilte for seg selv. Det hadde virkelig vært en begivenhetsrik kveld.

Hun hørte moren gå over gulvet nedenunder. Moren var alltid først oppe. Hun tente i ovnen, kokte kaffe og laget frokost. Elen Marie bestemte seg for å stå opp. Det var nytteløst å sove mer, og moren var nok nysgjerrig på å høre om nyttårsballet. Hun kastet teppet til side og satte føttene på filleryen foran sengen. Deretter kledde hun på seg og flettet håret. Hun tok et overblikk i speilet over kommoden før hun gikk ned.

Da hun kom inn på kjøkkenet, satt moren ved bordet og drakk kaffe mens hun leste i bibelen. De tente lysene blafret mykt mot mørket utenfor. Det svake lyset ga frostrosene på vinduet en vakker, gyllen farge. Det var nesten noe sakralt over scenen, og Elen Marie kjente noe som lignet ærbødighet. Det luktet fortsatt jul. På bordet sto en skål med brente mandler og et fat med appelsiner, som moren hadde kjøpt på torget før jul. Det var skipene som brakte med seg frukt og andre godsaker. I vinduet sto en lysestake med røde lys som moren hadde støpt. På ovnen putret det i en grøtkjele.

– God morgen, så tidlig oppe du er. Moren lukket bibelen og skjøv den til side. – Vil du ha kaffe?

– God morgen, mor. Jeg tar gjerne en kopp kaffe.

Elen Marie gjespet og satte seg på en stol.

Moren skjenket i kaffe til henne mens hun så granskende på henne.

– Kanskje du skal sove litt mer? Det ble sent i natt, forstår jeg, og du skal jo ikke på arbeid i dag.

– Jeg våknet av vinden. Jeg kan hjelpe deg å dekke bordet, jeg får ikke sove mer likevel.

– Det haster ikke. Vi kan prate litt først. Far og tvillingene står ikke opp på lenge. Hvordan var nyttårsballet? Jeg er så spent på hvordan du hadde det.

– Det var fint. Hun løftet koppen og tok en slurk av den rykende varme kaffen. – Det ble fryktelig sent, men vi fikk ikke gå før vi hadde ryddet. Det står forresten en kurv med mat i kammerset. Det er middagsrester, kaker og dessert.

– Det var snilt av dem. Det skal vi kose oss med senere i dag. Gikk det bra med Jørgine? Hun var jo så redd for å skjemme seg ut.

– Det gikk fint, selv om det var uvant for henne. Men hun drakk litt for mye vin for å holde nervene under kontroll, kniste Elen Marie. – Sander fridde til henne i går kveld og ga henne en nydelig ring.

– Så hyggelig å høre. Og jeg går ut ifra at hun sa ja?

– Det gjorde hun.

– Jeg er oppriktig glad på begges vegne. Kanskje Sander slår seg til ro nå? Skjønt jeg tviler på det. Otilje blir nok glad for at hun får en ung kvinne i huset som kan hjelpe henne. Da blir det lettere for henne når Sander seiler ut igjen.

Elen Marie smilte og nikket.

– Det var en begivenhetsrik kveld, mor. Du skulle ha sett alle de vakre kjolene og smykkene. Det var enda finere enn da Jørgine og jeg serverte i velkomstselskapet til Andreas.

– Og herr Bremer, han var ikke ubehagelig mot deg?

Elen Marie nølte, så bestemte hun seg for å si det som det var.

– Da jeg skulle servere ham, la han hånden på hoften min. Først trodde jeg det var et uhell, men når jeg tenker over det, er jeg ganske sikker på at han gjorde det med vilje. Jeg merket blikket hans på meg hele tiden mens jeg gikk rundt bordet, og jeg vet ikke helt hva jeg skal mene om det. Men det er ikke det verste.

– Det overrasker meg ikke, han klarer ikke å la unge kvinner være i fred, fnøs moren. – Men hva skjedde videre? Du sa at det ikke var det verste.

Elen Marie så uroen i morens øyne. Scenen med fru Bremer flimret foran netthinnen. Hun møtte blikket til moren.

– Det skjedde noe rett før jeg skulle gå hjem, og det var ubehagelig, sa hun.

– Fortell meg om det, er du snill.

– Da jeg kom ut for å gå hjem, oppdaget jeg at jeg hadde glemt kurven med mat i gangen. Da jeg gikk inn igjen for å hente den, kom frua løpende ut fra stua. Hun gråt og var helt fra seg.

Elen Marie fortalte om samtalen og såret på kinnet hennes.

– Jeg tror hun løy da hun sa at hun hadde falt mot dørkarmen fordi hun hadde drukket for mye vin. Men hun drakk ikke noe etter middagen, det vet jeg, for det var jeg som serverte henne hele kvelden. Hun drakk ett glass vin til maten, og ikke noe mer enn det. Jeg tror herr Bremer hadde slått henne. Å, mor, jeg har så vondt av henne. Alle kan se hvor ulykkelig hun er, selv om hun prøver å skjule det så godt hun kan. Hun ba meg gå før herr Bremer fikk se meg, men det rakk jeg ikke. Herr Bremer kom ut fra stua da frua løp ovenpå, og han stanset meg.

– Sa han noe om frua?

– Nei, han bare spurte hva jeg gjorde der så sent. Han var ikke ufin eller noe, men det var likevel noe truende ved ham.

– Så han la ikke merke til at du snakket med frua?

– Jeg vet ikke, hun forsvant fort ovenpå. Han så oss ikke sammen, men herr Bremer er ikke dum. Han må ha visst at jeg så henne.

Det ble stille. Moren så tankefull ut.

– Tror du ikke det er slik, mor?

– Det er i så fall ikke første gang Armand slår henne. Han har gjort det én gang før.

– For en forferdelig mann han er. Han sa også at jeg kunne få arbeid som tjenestepike i huset. En av pikene skal slutte, og frua trenger hjelp av og til, sa han. – Jeg skulle få godt betalt også, men jeg måtte bo i huset.

– Du må aldri takke ja til en stilling hos ham. Han kommer ikke til å la deg være i fred.

– Tro meg, jeg takket nei, sa Elen Marie. – Jeg ville ikke ha holdt ut å ha ham i nærheten. Andreas, derimot, er veldig hyggelig. Det er rart at far og sønn kan være så forskjellige.

Elen Marie la merke til at moren rykket nesten umerkelig til.

– Hvorfor syns du det er så merkelig?

– Herr Bremer la seg etter kvinnene hele kvelden, smisket for dem og gjorde seg til, mens Andreas virket uinteressert. Han favoriserte ingen, og danset med alle. Da jeg skulle gå, sa han til meg at han var lei av hele festen og alle kvinnene.

– Snakket du med Andreas? Moren løftet på det ene øyebrynet.

– Ja. Vi snakket litt sammen før jeg skulle dra, og så fulgte han meg et stykke på veien hjemover. Det er jeg glad for, havna så sent om kvelden er ikke noe trygt sted. Han fortalte at han skal være forlover for Sander når han og Jørgine gifter seg til sommeren.

Moren betraktet henne.

– Liker du Andreas?

– Det gjør jeg, han er hyggelig. Men ikke bekymre deg, mor. Andreas og jeg er venner, ikke noe mer.

Moren så på henne. Det var et alvor i øynene hennes som ikke pleide å være der.

– Vær likevel varsom. Det er ikke første gang en mann prøver å forføre en kvinne fra lavere kår.

Elen Marie så Andreas for seg og kjente en svak kribling i magen.

– Snille deg, mor, Andreas er ikke slik. Og forresten så sa frua at hun gjerne vil ha besøk av deg. Abelone fortalte meg at frua har snakket om å reise fra ektemannen. Hun hadde hørt henne si til ham at hvis han ikke løste henne fra ekteskapsløftene, skulle hun fortelle alle om hvordan han behandlet henne.

– Jaså, det var interessant, sa moren og hevet det ene øyebrynet. – Jeg skal besøke henne, men ikke før senere i uka. Moren ble sittende og gruble litt. – Jeg skulle virkelig ønske at hun var modig nok til å forlate ham. Hun er fremdeles ung nok til å få et godt liv uten ham. Stakkars fru Bremer, alt hun har måttet finne seg i.

Det ble stille en stund før moren reiste seg.

– Nå er det på tide å spise. Dekker du på, så skal jeg vekke de andre?

– Det skal jeg, sa Elen Marie. – Kan jeg gå og besøke Jørgine etterpå? Jeg vil høre hvordan hun har det.

– Det kan du gjerne gjøre, smilte moren.

Faren virket trett og uopplagt, og sa ikke stort da alle noen få minutter senere satt rundt bordet.

– Hvordan er det med deg, far? Elen Marie betraktet ham. Linjene i det pene ansiktet ble stadig dypere, og de sorgfulle øynene skar henne i hjertet. Det gode smilet og den lune humoren var borte. Hun forsto at det var vanskelig for ham med bare én hånd, og hun visste ikke lenger hva hun skulle gjøre for å få ham glad igjen.

– Jeg har det så bra som jeg kan ha det, sa han og smilte svakt. – Jeg er bare trett. Han dro den ene hånden over haken. – Hvordan hadde du det i går kveld?

– Det var en fin kveld, far. Gjestene hygget seg, men noen spiste og drakk for mye. Så dere fyrverkeriet?

– Det gjorde vi. Det var så fint, sa Trym med munnen full av grøt.

– Hvor ofte skal jeg si at du ikke skal snakke med mat i munnen, sa moren strengt.

– Unnskyld, mor, jeg glemte meg. Han svelget og så på Elen Marie. – Mau gjemte seg under bordet. Jeg tror han ble skremt av alle smellene, stakkar.

Elen Marie så bort på den lille katten som lå foran ovnen og slikket potene sine. At han ikke likte kulden, var tydelig. Han stakk ut iblant, men kom fort inn igjen og tilbrakte mye av døgnet foran ovnen.

– Og Sander, snakket du med ham? sa faren.

– Nei, han satt for det meste sammen med karene, slik menn pleier. Stakkars Jørgine, hun følte seg nok litt utenfor, men jeg fikk ikke snakket så mye med henne, for vi hadde det så travelt. Jeg skal besøke henne når vi har spist. Andreas skal forresten være forloveren til Sander når han gifter seg med Jørgine. Sander fridde nemlig til Jørgine i går kveld.

Faren så på henne og smilte.

– Det var en hyggelig nyhet. Jeg håper Sander vet å verdsette vennskapet med herr og fru Bremers sønn, det kan komme til nytte for ham en dag.

– Hvordan da, mener du? sa Elen Marie interessert.

– Sander drømmer om å eie sitt eget rederi en dag, selv om han også trives med å seile. Det betyr at han kan bli en rik mann dersom han lykkes. Han snakket mye om det da vi var på sjøen. Men for en som kommer fra fattige kår, er det ikke så enkelt. Andreas kan hjelpe ham, men jeg vet ikke … Sander er som vinden. Hans liv er ute på havet.

– Hvordan kan du vite det så sikkert?

– Jeg kjenner ham ganske godt etter månedene om bord. Han er som meg da jeg var på hans alder. Selv om han elsker Jørgine, vil lengselen etter havet alltid være sterk. Han kommer neppe til å slå seg til ro på land lenge om gangen. Rastløsheten vil tære på ham, og til slutt tvinge ham ut på havet igjen. Tror ikke du også det, Åsa?

– Jeg vet sannelig ikke, sa moren ettertenksomt. – Da han var liten, var han vanskelig å styre, han satt aldri i ro. Stakkars Otilje, hun visste ikke hva hun skulle gjøre. Det ble ikke bedre da faren døde. Sander sørget lenge over ham, og det var nok derfor han ble sjømann, selv om Otilje tagg og ba om at han ikke måtte dra. Hun hadde bare ham igjen, og var redd for å miste ham også.

– Men kanskje Sander vil trives bedre på land når han får familie? Otilje fortalte meg at han alltid har savnet søsken, en større familie. Når det gjelder Jørgine, så venner hun seg til å være alene, slik vi andre sjømanshustruer har måttet gjøre.

Elen Marie var enig i det. De hadde klart seg bra når faren var på sjøen, men savnet var alltid der. Hun var likevel usikker på om venninnen ville klare å være alene i månedsvis, men det fikk tiden vise. Hennes familie hadde jo fått erfare hvor fort livet kunne snu.

